Bekgeveg byna net so groot soos Aussies se oorwinning! | Maroela Media
Bekgeveg byna net so groot soos Aussies se oorwinning!
Aiden Markram en Quinton de Kock. Foto: ICC
Australië het vroeg op dag vyf die Eerste Toets in Durban met 118 lopies beklink. Hul oorwinning is egter in die skadu gestel deur 'n mondelingse onderonsie wat tussen David Warner en Quinton de Kock plaasgevind het.
Volgens nuusbronne word daar gewag vir terugvoer van die Internasionale Krieketraad nadat 'n video aan die wedstryd-skeidsregter beskikbaar gestel is wat die insident uitwys. Dit is Sondag op dag vier van die toets met die afstap tydens teetyd geneem.
In die video kan daar gesien word hoe Warner vir De Kock met 'n golf van woorde toesnou terwyl Warner se spanmaats, Usman Khawaja en Nathan Lyon, tussenbeide tree en hom weglei. De Kock was in daardie stadium die nie-uit-nie-kolwer vir Suid-Afrika.
Intussen het die Aussies se kaptein, Steve Smith, ná die wedstryd die skuld op De Kock gepak. Smith het gesê De Kock was die skuldige een wat op die veld aan Warner 'n persoonlike afjak toegesnou het.
Die Proteas se spanbestuurder, Mohammed Moosajee, het gesê dis jammer dat die insident plaasgevind het, want dis heeltemal teen die gees van die spel. Hy het ook genoem dat die wedstryd-skeidsregter wel ná die dag se spel met hulle daaroor gepraat het. Krieket Australië het ook aangedui dat hulle bewus is van die gebeure.
Vier van Suid-Afrika se topkolwers kon net enkelsyfers in Suid-Afrika se tweede beurt aanteken. (Elgar 9, Amla 8, de Villiers 0 en du Plessis 4.)
Suid-Afrika was die taak gestel om 417 lopies vir 'n oorwinning aan te teken wat die tweede hoogste in die geskiedenis van 'n vierde beurt sou wees. Dit is nadat die Aussies vroeër vir 227 lopies in hul tweede beurt uitgeboul is.
Aiden Markram was die groot ligpunt in die Proteas se tweede beurt en het 'n briljante 143 lopies gemoker. Teen uitskeityd Sondag was Suid-Afrika op 293/9 na 89 boulbeurte. Dit was nog 124 lopies kort van 'n oorwinning met net 1 paaltjie staande.
Spel was Maandag gou verby toe De Kock vir 83 uitgehaal is met die totaal op 298. Australië wen met 118 lopies terwyl Mitchell Starc as speler van die wedstryd aangewys is.
Die tweede toets begin Vrydag om 10:00 op St George's Park in Port Elizabeth.
Van wat ek verstaan het De Kock Warner iets oor Warner se vrou beduie. Gaan lees gerus op die internet. Swak Piketberg, swak De Kock, dat mens so laag kan daal. Dan sien ek mense beduie dat Warner gaan nog vorentoe deur die SA spanook dit voor die kop gehou word , dis nou om hom te ontsenu. Swak Piketberg, swak Proteas.
Paul, jy moet onthou hierdie is die Aussies se manier om in bekgevegte betrokke te raak. Hulle het voor die reeks gese hulle gaan oa ook vir Rabada teiken. Hierdie saak het twee kante. Let wel ek keur noe noodwendig die SA span se gedrag goed hierin nie maar die Aussies (veral nie Warner en Lyon nie) het verseker nie gesit en Bybel lees en is toe onskuldig geteiken nie.
Suid Afrika is Geweeg en te lig bevind. As dit waar is dat een van ons mense persoonlike opmerkings teenoor die ander span se speler of spelers gemaak het sal ek voorstel dat daar streng teen sulke swak sportsmanne opgetree word. Ek dink swak sportsmangees getuig baie van so n persoon se karakter.
Dis hoog tyd dat almal besef dat Suid-Afrikaanse spanne baie lankal nie meer die morele hoëgrond beset rakende sportiewe optrede nie. Beslis is die Proteas ook nie nederige, Bybellesende ou engeltjies nie….
Trots op my Aussies, Saffa jak persoonlike goed af, en wil niks terug hoor nie. Markram het duidelik gese die Aussies het nie oor die lyn gegaan met hul sledging nie, vir Faf om nou die storie te verander is belaglik. Swak Proteas, swak de Kock. Fokus eerder om ons n go te gee in toets krieket. 118lopies LOL.